Trods færre passagerer er Aalborg Lufthavn et skridt nærmere stor udvidelse.

Onsdag var en festdag i Aalborg Lufthavn. Lufthavnsdirektør Søren Svendsen inviterede til rejsegilde i lufthavnens nye store udvidelse. - Det er en stor dag, som vi har set frem til længe, fortæller Søren Svendsen. Udvidelsen vil gøre Aalborg Lufthavn næsten dobbelt så stor som den er i dag, men den kommer på et uheldigt tidspunkt. Tidligere på året gik Cimber Sterling konkurs, og det ramte hårdt. For første gang i 10 år oplever lufthaven et fald i antallet af passagerer, og 12 ansatte har mistet deres job. - Vi vælger at se det som et bump på vejen, hvis man kan sige det sådan. Vi regner med at det retter sig igen, siger lufthavnsdirektøren. Bygningerne står færdige i foråret 2013, og gør plads til flere nye forretninger, og flere afgange.